Missä Yleisradion vastuu euroviisufarssista, kysyy Mari Pudas.

Missä vastuunkantajat?

Leijonavalmentaja Lauri Marjamäellä ei juuri nyt ole mukavaa. Leijonat kompuroi Pariisissa, pelaajien ja valmennusjohdon väleistä kerrotaan yhtä jos toista. Marjamäki joutuu tosissaan pelkäämään potkuja, sillä Jääkiekkoliitto on ennenkin näyttänyt ovea kesken arvokisojen.

Mutta toisin on Yleisradiossa. Suomi saa vuosi toisensa jälkeen epäonnistua euroviisuissa eikä vastuussa olevien tahojen, siis Uuden musiikin kilpailun (niin, se typerästi nimetty kisa jossa Suomelle valitaan euroviisuedustaja) vastuussa olevien suojatyöpaikkalaisten tarvitse pelätä työpaikkansa puolesta. Onko kukaan edes älynnyt osoittaa Yleisradion suuntaan, kun Suomi jälleen kerran putosi finaalista? Ehei, syitä on yritetty hakea siitä, mitä Kiovassa tapahtui, ei siitä mitä tapahtui ennen Kiovaa. Kerrottakoon tähän väliin, että Kiovassa kaikki toimi niin Ylen delegaation kuin Norma Johninkin osalta. Norma Johnia vietiin haastattelusta toiseen ja se oli vedonlyöntitilastoissa korkealla.

Mutta palataan ajassa 10 vuotta taaksepäin. Tai sittenkin 11 vuotta, vuotta 2006 kun kelpaa muistella. Suomi voitti tuolloin historiallisesti euroviisut. Harva enää muistaa, että Lordi valittiin viisuihin kutsukilpailun kautta. Kyllä vain, eli 12 levyttävää suomalaisartistia kutsuttiin kisaan, ja kukin artisti esitti alkukarsinnassa kaksi kappaletta, joista katsojat valitsivat paremman jatkoon. Finaalissa kuusi parasta äänestettiin viimeiselle kierrokselle, ja toisella kierroksella puhelinäänestäjät valitsivat voittajan.

Seuraavat vuodet mentiin kuta kuinkin samalla sapluunalla. 2010 kuka tahansa saattoi osallistua viisukarsintaan kutsuartistien lisäksi, tangokuninkaallisiakin houkuteltiin mukaan. Homma toimi, se ei ollut mitään pienten piirien puuhastelua. Vaikka Lordin jälkeen voittoja ei tullutkaan, niin Suomi jäi vuosien 2006-2011 välisenä aikakautena vain kerran finaalien ulkopuolelle. Koska kaikki oli suunnilleen kunnossa, niin sitä piti tietenkin mennä muuttamaan ja totta kai huonompaan suuntaan, syystä jota on vaikea ymmärtää. Syntyi nimihirviö UMK. Uuden musiikin aikakaudella, vuosien 2012 ja 2017 välillä Suomi on päässyt finaaliin vain kahdesti. Surkeaa!

Yle voisi miettiä ihan aikuisten oikeasti, että kun UMK:ssa haetaan euroviisumenestyjää, ei vain UMK-voittajaa, niin mitä artisteja se silloin laittaa ehdokkaiksi. Silloin UMK:hon ei missään nimessä otettaisi Pertti Kurikan Nimipäiviä, josta tiesi heti, että se voittaa UMK:n mutta sillä ei ole mitään jakoa euroviisuissa. Ei ollutkaan. PKN jäi jumboksi. Eikä PKN:ssä todellakaan ole mitään vikaa, sen paikka ei vain ole euroviisuissa.

Suomella olisi kaikki eväät olla joka vuosi finaalissa. Olemme Venäjän kyljessä, mutta emme slaavimaa, kuulumme Pohjoismaihin mutta emme ole Skandinaviaa. Mutta musiikkia täällä osataan tehdä. Ja kun konsepti on oikea ja sitä halua löytyy, niin täällä osataan tehdä myös euroviisumusiikkia. Se riittää finaaliin. Tietenkään joka vuosi ei taistella voitosta, mutta pomminvarmasti edes silloin tällöin.

UMK:n parissa työskentelee ammattitaitoisia ihmisiä, sen olen läheltä nähnyt. Moni heistä tekee töitä rakkaudesta lajiin ja haluaa Suomen menestyvän. Mutta sitten on leipäpappina töitä tekevä UMK:n tuottaja Anssi Autio, jolle viisumenestyksellä ei tunnu olevan suurta merkitystä. Jos olisi, niin hän olisi jatkuvien epäonnistumisten vuoksi älynnyt astua tehtävästään sivuun. Jos Yle haluaisi Suomen menestyvän, niin Autio olisi laitettu muihin tehtäviin. Harvassa työssä saa epäonnistua yhtä paljon kuin Yleisradiolla. Sellaista on tapana kutsua suojatyöpaikaksi.

Nyt näyttää siltä, ettei halua menestykseen ole eikä hommaan suhtauduta tarpeeksi suurella intohimolla. Oletan, että Autio kumppaneineen on käynyt hakemassa oppia naapurimaastamme Ruotsista, oppia kun on tapana hakea menestyjiltä. Mutta missä se oppi näkyy? Suunnitteleeko täällä kukaan esitystään neljä kuukautta kuten Ruotsin edustaja Robin Bengtsson teki ennen maansa viisukarsintoja? Ruotsihan meni itsestäänselvästi taas finaaliin.

Ylellä on tavattu vedota rahapulaan asiassa kuin asiassa. Niin UMK:ssakin. Mutta rahapulaan vetoaminen on niin väsynyttä, sillä tänäkin vuonna finaalissa on maita, joiden viisuedustajat ovat takuulla Suomea pienemmällä budjetilla liikkeellä (mainittakoon tähän, että Autio kieltäytyi kertomasta UMK:n budjettia, kun sitä häneltä kysyin). Mutta jos verovaroin toimivassa Ylessä oikeasti ollaan sitä mieltä, ettei rahat riitä, niin herran jestas, mikä estää luopumasta viisuista. Yhtä lailla EBU:un kuuluva MTV voisi viisut järjestää. Ei se huonommin voi sujua.